<classify> KAMPUNI ya simu za mkononi ya Airtel Tanzania imeanza maadhimisho ya wiki kwa wateja kwa kuzindua huduma mpya. Huduma hizo ni pamoja na huduma ya mteja kujirudishia muamala ambao amekosea badala ya kupiga simu kwenye kitengo cha huduma kwa wateja kupata msaada au kutembelea maduka ya Airtel kushughulikiwa tatizo hilo. Pamoja na huduma ya kuhifadhi namba ambazo mteja anatumia kwenye kulipia huduma mbalimbali kwa kupitia Airtel Money kama vile kulipia Luku au huduma nyingine kama vile kulipia kingamuzi.Akizungumza jana jijini Dar es Salaam wakati wa kuzindua maadhimisho hayo, Mkurugenzi wa Kitengo cha Huduma kwa Wateja Airtel Tanzania, Adriana Lyamba alisema wanajivunia kuzindua huduma hizo ambazo zitakuwa ni msaada mkubwa kwa wateja. Lyamba alisema katika wiki ya huduma kwa wateja, kampuni itajikita kwenye wateja wake wote kwa lengo la kuendelea kutoa huduma zenye ubora na za kiwango cha kimataifa.Tunaamini wateja wetu ndio nguzo kuu ya mafanikio yetu. Kuridhika kwao na huduma zetu ndio kazi yetu kwa hivyo tutaendelea kufanya kazi kwa bidii ili kuwapa huduma zilizo bora popote pale walipo. Tunaahidi kuendelea kutoa huduma bora kwa nia ya kukidhi matakwa ya mteja mmoja mmoja na pia kwa nia ya kukuza na kuendeleza biashara zao.  <topic>: KITAIFA 